KOMISIJAS ĪSTENOŠANAS REGULA (ES) 2022/490

(2022. gada 25. marts),

ar ko attiecībā uz dažiem stādāmiem Turcijas izcelsmes Juglans regia L., Nerium oleander L. un Robinia pseudoacacia L. augiem groza Īstenošanas regulu (ES) 2018/2019 un attiecībā uz fitosanitārajiem pasākumiem, kurus piemēro minēto stādāmo augu ievešanai Savienības teritorijā, groza Īstenošanas regulu (ES) 2020/1213

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 42. panta 4. punkta trešo daļu,

tā kā:

(1) pamatojoties uz sākotnējo novērtējumu, ar Komisijas Īstenošanas regulu (ES) 2018/2019 (2) ir izveidots augsta riska augu, augu produktu un citu objektu saraksts.

(2) Komisijas Īstenošanas regula (ES) 2018/2018 (3) paredz īpašus noteikumus par procedūru, kas jāievēro, lai augsta riska augiem, augu produktiem un citiem objektiem veiktu Regulas (ES) 2016/2031 42. panta 4. punktā minēto riska novērtējumu.

(3) Pēc sākotnējā novērtējuma pabeigšanas Īstenošanas regulas (ES) 2018/2019 pielikumā kā augsta riska augi tika iekļauti 34 ģinšu un vienas sugas stādāmi augi no visām trešām valstīm, starp tiem arī Juglans L., Nerium L. un Robinia L. ģintij piederoši stādāmi augi.

(4) Saskaņā ar Regulu (ES) 2016/2031, ja, pamatojoties uz riska novērtējumu, tiek secināts, ka kāds augs, augu produkts vai cits objekts, kura izcelsme ir trešā valstī, trešo valstu grupā vai konkrētā attiecīgās trešās valsts apgabalā, attiecībā uz kaitīgajiem organismiem rada nepieņemamu risku, taču minēto risku, piemērojot noteiktus pasākumus, var samazināt līdz pieņemamam līmenim, tad Komisijai minētais augs, augu produkts vai cits objekts ir jāsvītro no saraksta, kas izveidots ar Īstenošanas regulas (ES) 2018/2019 pielikumu, un jāiekļauj sarakstā, kas minēts Regulas (ES) 2016/2031 41. panta 2. punktā.

(5) Minētais saraksts ir paredzēts Komisijas Īstenošanas regulā (ES) 2020/1213 (4).

(6) 2019. gada 9. augustā Turcija Komisijai lūdza atļaut uz Savienību eksportēt stādāmus 2 gadus vecus potētus kailsakņu un bezlapu Juglans regia L. augus, kuru maksimālais stumbra pamatnes diametrs ir 2 cm. Minētajam lūgumam bija pievienota attiecīgā tehniskā dokumentācija.

(7) 2021. gada 19. maijā Eiropas Pārtikas nekaitīguma iestāde (“Iestāde”) pieņēma zinātnisku atzinumu par preču riska novērtējumu attiecībā uz stādāmiem Juglans regia L. augiem no Turcijas (5). Iestāde identificēja Anoplophora chinensis, Euzophera semifuneralis, Garella musculana, Lasiodiplodia pseudotheobromae un Lopholeucaspis japonica kā norādītajiem stādāmajiem augiem relevantus kaitīgos organismus, izvērtēja riska mazināšanas pasākumus, kas aprakstīti dokumentācijā par minētajiem kaitīgajiem organismiem, un aplēsa, cik liela ir iespējamība, ka minētie augi ir no attiecīgā kaitīgā organisma brīvi.

(8) 2019. gada 27. novembrī Turcija Komisijai lūdza atļaut uz Savienību eksportēt 1–4 gadus vecus stādāmus Nerium oleander L. augus ar augšanas substrātu. Minētajam lūgumam bija pievienota attiecīgā tehniskā dokumentācija.

(9) 2021. gada 25. martā Iestāde pieņēma zinātnisku atzinumu par preču riska novērtējumu attiecībā uz stādāmiem Nerium oleander L. augiem no Turcijas (6). Iestāde identificēja Phenacoccus solenopsis kā norādītajiem stādāmajiem augiem relevantu kaitīgo organismu, izvērtēja riska mazināšanas pasākumus, kas aprakstīti dokumentācijā par minēto kaitīgo organismu, un aplēsa, cik liela ir iespējamība, ka minētie augi ir no attiecīgā kaitīgā organisma brīvi..

(10) 2019. gada 27. novembrī Turcija Komisijai lūdza atļaut uz Savienību eksportēt 3–7 gadus vecus stādāmus kailsakņu Robinia pseudoacacia L. augus un augus ar augšanas substrātu. Minētajam lūgumam bija pievienota attiecīgā tehniskā dokumentācija.

(11) 2021. gada 25. martā Iestāde pieņēma zinātnisku atzinumu par preču riska novērtējumu attiecībā uz Robinia pseudoacacia L. augiem no Turcijas (7). Iestāde identificēja Anoplophora chinensis, Lopholeucapsis japonica un Pochazia shantungensis kā norādītajiem stādāmajiem augiem relevantus kaitīgos organismus, izvērtēja riska mazināšanas pasākumus, kas aprakstīti dokumentācijā par minētajiem kaitīgajiem organismiem, un aplēsa, cik liela ir iespējamība, ka minētie augi ir no attiecīgā kaitīgā organisma brīvi.

(12) Pamatojoties uz minētajiem atzinumiem un lai nodrošinātu, ka fitosanitārais risks, ko rada norādīto augu ievešana Savienības teritorijā, tiek samazināts līdz pieņemamam līmenim, pasākumi, kas vajadzīgi, lai novērstu norādīto kaitīgo organismu radīto risku, būtu jāpieņem kā fitosanitārās prasības attiecībā uz importu.

(13) Tāpēc no Īstenošanas regulas (ES) 2018/2019 pielikuma būtu jāsvītro šādi augi: stādāmi līdz 2 gadiem veci kailsakņu un bezlapu Juglans regia L. augi, kuru maksimālais stumbra pamatnes diametrs ir 2 cm un kuru izcelsme ir Turcijā, stādāmi līdz 4 gadiem veci Nerium oleander L. augi, kuru izcelsme ir Turcijā, un stādāmi līdz 7 gadiem veci Robinia pseudoacacia L. augi, kuru maksimālais diametrs ir 25 cm un kuru izcelsme ir Turcijā.Minētie stādāmie augi būtu jāiekļauj Īstenošanas regulas (ES) 2020/1213 pielikumā, un attiecīgā gadījumā tajā būtu jāizklāsta nepieciešamie fitosanitārie pasākumi attiecībā uz importu.

(14) Ņemot vērā neskaidrības, ko Iestāde konstatēja minētajās dokumentācijās, pati par sevi to pasākumu piemērošana, kurus dokumentācijā ierosinājusi Turcija, nevar līdz pieņemamam līmenim samazināt risku, ko rada konkrēto augu ievešana Savienībā. Lai fitosanitāro risku samazinātu līdz šādam līmenim, papildus pasākumiem, kurus dokumentācijā jau ir ierosinājusi Turcija, būtu jāpieprasa, lai norādītie augi būtu audzēti no kaitīgajiem organismiem brīvās audzētavās.

(15) Anoplophora chinensis un Lopholeucaspis japonica ir norādīti Komisijas Īstenošanas regulas (ES) 2019/2072 (8) II pielikuma sarakstā kā Savienības karantīnas organismi. Euzophera semifuneralis, Garella musculana, Lasiodiplodia pseudotheobromae, Phenacoccus solenopsis un Pochazia shantungensis šajā sarakstā vēl nav iekļauti, bet tie var būt tādi, kas atbilst iekļaušanas nosacījumiem, tiklīdz ir veikts pilnīgs riska novērtējums.

(16) Saskaņā ar Regulas (ES) 2016/2031 42. panta 5. punktu riska novērtējums tiks veikts saprātīgā termiņā. Tomēr, ņemot vērā pieprasījumu saistībā ar importu, pagaidu fitosanitārie pasākumi attiecībā uz Euzophera semifuneralis, Garella musculana, Lasiodiplodia pseudotheobromae, Phenacoccus solenopsis un Pochazia shantungensis ir nepieciešami un piemēroti līdz laikam, kamēr nav pabeigts riska novērtējums.

(17) Lai izpildītu saistības, kas izriet no Pasaules Tirdzniecības organizācijas Nolīguma par sanitāro un fitosanitāro pasākumu piemērošanu (9), minēto preču imports Savienībā būtu jāatsāk pēc iespējas drīzāk. Tāpēc šai regulai būtu jāstājas spēkā trešajā dienā pēc tās publicēšanas Eiropas Savienības Oficiālajā Vēstnesī.

(18) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Grozījums Īstenošanas regulā (ES) 2018/2019 Īstenošanas regulas (ES) 2018/2019 pielikumu groza saskaņā ar šīs regulas I pielikumu.

2. pants Grozījums Īstenošanas regulā (ES) 2020/1213 Īstenošanas regulas (ES) 2020/1213 pielikumu groza saskaņā ar šīs regulas II pielikumu.

3. pants Stāšanās spēkā Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 25. martā Komisijas vārdā – priekšsēdētāja Ursula VON DER LEYEN

(1) OV L 317, 23.11.2016., 4. lpp.

(2) Komisijas Īstenošanas regula (ES) 2018/2019 (2018. gada 18. decembris), ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē (OV L 323, 19.12.2018., 10. lpp.).

(3) Komisijas Īstenošanas regula (ES) 2018/2018 (2018. gada 18. decembris), ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē (OV L 323, 19.12.2018., 7. lpp.).

(4) Komisijas Īstenošanas regula (ES) 2020/1213 (2020. gada 21. augusts) par fitosanitārajiem pasākumiem noteiktu augu, augu produktu un citu objektu ievešanai Savienībā, kuri svītroti no Īstenošanas regulas (ES) 2018/2019 pielikuma (OV L 275, 24.8.2020., 5. lpp.).

(5) EFSA PLH Panel (European Food Safety Authority Panel on Plant Health), Scientific Opinion on the Commodity risk assessment of Juglans regia plants from Turkey. EFSA Journal 2021;19(6):6665, 99 lpp. https://doi.org/10.2903/j.efsa.2021.6665.

(6) EFSA PLH Panel, Scientific Opinion on the commodity risk assessment of Nerium oleander plants from Turkey. EFSA Journal 2021;19(5):6569, 34 lpp. https://doi.org/10.2903/j.efsa.2021.6569.

(7) EFSA PLH Panel, Scientific Opinion on the commodity risk assessment of Robinia pseudoacacia plants from Turkey. EFSA Journal 2021;19(5):6568, 54 lpp. https://doi.org/10.2903/j.efsa.2021.6568.

(8) Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).

(9) Pasaules Tirdzniecības organizācijas Līgums par sanitāro un fitosanitāro pasākumu piemērošanu (pieņemts 1994. gada 15. aprīlī, stājās spēkā 1995. gada 1. janvārī), 1867 UNTS 493 (SPS līgums).